《丛竹歌为黄敦柱年丈赋》
明代·邓云霄

火旗焰焰行高天，迸泉驱汗气如烟。我来解带虚堂前，满庭苍如秋飒然，羡君丛竹琼阑边。

能使子奠看不足，娟娟翠袖笼寒玉。蓊郁光浮缃帙青，檀栾色泛金尊绿。

劝君斟竹叶，为君歌竹枝。清阴疏影何离离，棋声琴韵宜风吹。

莫言节苦夏虫避，莫道丛卑凤不至。龙去须惊化杖时，雪深方见凌云器。

君家缥管有辉光，篇翰长悬汗竹香。赋就仙声来嶰谷，梦回明月在潇湘。

七贤扫径堪为友，狂来潦倒非关酒。最爱堂空客散后，山童剥笋敲茶臼。

怜君意气本清真，冰簟藤床对绿筠。从今日日相过熟，看竹何须问主人。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。